
Bucureşti, 14 mai 2018
RAPORT  COMUN

asupra Legii pentru modificarea şi completarea Legii nr.188/1999 privind Statutul funcţionarilor publici
În conformitate cu prevederile art.134 alin.(1) din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, Comisia pentru administraţie publică şi amenajarea teritoriului şi Comisia pentru muncă şi protecţie socială au fost sesizate, prin adresa nr. PLx 556/2015/2018 din 25 aprilie 2018, cu reexaminarea Legii pentru modificarea şi completarea Legii nr.188/1999 privind Statutul funcţionarilor publici ca urmare a Deciziei Curţii Constituţionale nr.32 din 23 ianuarie 2018, publicată în Monitorul Oficial al României, Partea I, nr.157 din 20 februarie 2018, prin care s-a constatat că legea este parţial neconstituţională.
Legea are ca obiect de reglementare modificarea şi completarea Legii nr.188/1999 privind Statutul funcţionarilor publici, în sensul simplificării unor proceduri de ocupare a funcţiilor publice şi întăririi respectării principiilor egalităţii de şanse, nediscriminării şi echităţii între funcţionarii publici.
La data de 22 iunie 2016, legea a fost adoptată iniţial de Parlament, fiind transmisă Preşedintelui României pentru promulgare la data de 2 iulie 2016.
La data de 8 iulie 2016, Guvernul României a formulat o sesizare de neconstituţionalitate, iar Curtea Constituţională, prin Decizia nr.667/2016, a admis obiecţia de neconstituţionalitate formulată şi a constatat că unele prevederi sunt neconstituţionale.
În urma reexaminării, Parlamentul a adoptat Legea cu amendamente, pentru punerea în acord a textului cu Decizia Curţii Constituţionale nr.667/2016. Legea astfel modificată a fost trimisă Preşedintelui României pentru promulgare la data de 25 aprilie 2017.

La data de 15 mai 2017, Preşedintele României a solicitat reexaminarea Legii în temeiul art.77 alin.(2) din Constituţie. Atât Senatul, în calitate de primă Cameră sesizată, cât şi Camera Deputaţilor, în calitate de Cameră decizională, au aprobat, parţial, cererea de reexaminare şi au adoptat Legea cu amendamente. La data de 25 noiembrie 2017, Legea a fost trimisă Preşedintelui României pentru promulgare.
La data de 5 decembrie 2017, Preşedintele României a formulat o sesizare de neconstituţionalitate, iar Curtea Constituţională, prin Decizia nr.32/2018, a admis obiecţiile de neconstituţionalitate formulate şi a constatat că prevederile art.I pct.14, 18 şi 22 sunt neconstituţionale.
În urma reexaminării, în şedinţa din 23 aprilie 2018, Senatul, în calitate de primă Cameră sesizată, a adoptat Legea cu amendamente, eliminând textele declarate neconstituţionale, pentru punerea în acord a textului Legii cu Decizia nr.32/2018.
În conformitate cu prevederile Regulamentului Camerei Deputaţilor, republicat, cu modificările şi completările ulterioare, comisiile sesizate cu reexaminarea pe fond a Legii, respectiv Comisia juridică, de disciplină şi imunităţi, Comisia pentru administraţie publică şi amenajarea teritoriului şi Comisia pentru muncă şi protecţie socială, în şedinţe separate, au reluat dezbaterile în scopul punerii în acord a textului Legii cu Decizia Curţii Constituţionale nr.32/2018. 
La lucrările Comisiei juridice, de disciplină şi imunităţi, care au avut loc în data de 7 mai 2018, au participat membrii comisiei conform listei de prezenţă.
În urma dezbaterilor, membrii comisiei au hotărât, cu majoritate de voturi, adoptarea Legii în forma prezentată de Senat.
La lucrările Comisiei pentru administraţie publică şi amenajarea teritoriului, care au avut loc în data de 8 mai 2018, şi-au înregistrat prezenţa 23 deputaţi, din totalul de 24 membri ai comisiei, care au hotărât, cu majoritate (2 voturi împotrivă), adoptarea Legii în forma prezentată de Senat.

La lucrările Comisiei pentru muncă şi protecţie socială, care au avut loc în data de 9 mai 2018, şi-au înregistrat prezenţa 15 deputaţi, din totalul de 22 de membri ai comisiei, care au hotărât, cu unanimitate de voturi, adoptarea Legii în forma prezentată de Senat.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-l Angel Gheorghiu - Subsecretar de Stat, Ministerul Dezvoltării Regionale şi Administraţiei Publice.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În funcţie de obiectul şi conţinutul său, Legea face parte din categoria legilor organice, potrivit prevederilor art. 73 alin.(3) din Constituţia României, republicată.
În urma reexaminării Legii şi a documentelor însoţitoare, membrii celor trei comisii au hotărât să propună plenului Camerei Deputaţilor adoptarea Legii în forma prezentată de Senat, în scopul punerii în acord a textului acesteia cu Decizia Curţii Constituţionale nr.32/2018.

